Neuvoston direktiivi 93/44/ETY, annettu 14 päivänä kesäkuuta 1993, koneita koskevan jäsenvaltioiden lainsäädännön lähentämisestä annetun direktiivin 89/392/ETY muuttamisesta



Virallinen lehti nro L 175 , 19/07/1993 s. 0012 - 0020

Suomenk. erityispainos Alue 13 Nide 24 s. 0136

Ruotsink. erityispainos Alue 13 Nide 24 s. 0136



NEUVOSTON DIREKTIIVI 93/44/ETY, annettu 14 päivänä kesäkuuta 1993, koneita koskevan jäsenvaltioiden lainsäädännön lähentämisestä annetun direktiivin 89/392/ETY muuttamisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 a artiklan, ottaa huomioon komission ehdotuksen(1), toimii yhdessä Euroopan parlamentin kanssa(2), ottaa huomioon talous- ja sosiaalikomitean lausunnon(3), sekä katsoo, että henkilöiden nostaminen aiheuttaa erityistä vaaraa nostettaville henkilöille; nämä vaarat eivät kuulu koneita koskevan jäsenvaltioiden lainsäädännön lähentämisestä 14 päivänä kesäkuuta 1989 annetussa neuvoston direktiivissä 89/392/ETY(4) säädettyihin olennaisiin terveys- ja turvallisuusvaatimuksiin, kyseisten konetyyppien suhteen ei ole aihetta säätää muista vaatimustenmukaisuuden arviointimoduuleista kuin niistä, joista on alun perin säädetty direktiivissä 89/392/ETY koneiden osalta yleensä, olennaisista turvallisuutta ja terveyttä koskevista, nostettaviin henkilöihin kohdistuviin vaaroihin liittyvistä lisävaatimuksista voidaan säätää muuttamalla direktiiviä 89/392/ETY; tällä muutoksella voidaan korjata mainitun direktiivin tiettyjä puutteita, on tarpeen käsitellä turvakomponentteja, jotka saatetaan markkinoille erikseen ja joiden turvatoiminnon ilmoittaa valmistaja tai tämän yhteisöön sijoittautunut edustaja, ja tässä direktiivissä säädetyt täytäntöönpanopäivät eivät muuta direktiivin 89/392/ETY ja sitä muuttaneen direktiivin 91/368/ETY täytäntöönpanopäiviä, ON ANTANUT TÄMÄN DIREKTIIVIN: 1 artikla Muutetaan direktiivi 89/392/ETY seuraavasti: 1) Muutetaan 1 artikla seuraavasti: a) Lisätään 1 kohtaan alakohta seuraavasti: "Direktiiviä sovelletaan myös erikseen markkinoille saatettuihin turvakomponentteihin." b) Lisätään 2 kohtaan alakohta seuraavasti: "Tässä direktiivissä `turvakomponentilla` tarkoitetaan komponenttia, jos se ei ole vaihdettavissa oleva laite, jonka valmistaja tai tämän yhteisöön sijoittautunut edustaja saattaa markkinoille tarkoituksena, että sitä käyttäen toteutetaan turvatoiminto ja jonka vikaantuminen tai toimintahäiriö vaarantaa alttiina olevien henkilöiden turvallisuuden tai terveyden." c) Muutetaan 3 kohta seuraavasti: i) poistetaan seuraava luetelmakohta: "- nostolaitteet, jotka on suunniteltu ja rakennettu nostamaan tai siirtämään ihmisiä kuorman kanssa tai ilman kuormaa, lukuun ottamatta nostettavalla ohjaustilalla varustettuja trukkeja;" ii) korvataan seuraava luetelmakohta: "- köysiradat, jotka on tarkoitettu yleiseen tai yksityiseen henkilöliikenteeseen;" luetelmakohdalla seuraavasti: "- köysiradat, mukaan lukien raiteilla kulkevat köysiradat, jotka on tarkoitettu yleiseen tai yksityiseen henkilökuljetukseen;" iii) lisätään luetelmakohdat seuraavasti: "- hissit, jotka liikkuvat pysyvästi rakennusten ja rakennelmien tiettyjen tasojen välillä jäykkiä johteita pitkin liikkuvan, yli 15 asteen kulmassa vaakatasoon nähden olevan korin avulla, joka on suunniteltu kuljettamaan: - henkilöitä, - henkilöitä ja tavaroita, - yksinomaan tavaroita, jos vaunuun pääsee helposti, eli henkilö pääsee sinne helposti, ja vaunun sisäpuolella tai sen sisällä olevan henkilön ulottuvilla on hallintalaitteet, - henkilöiden kuljetukseen käytettävät hammastankokiskoille asennetut ajoneuvot, - kaivoskuilujen hissit, - teattereiden nostolaitteet, - rakennushissit." d) Korvataan 4 kohta seuraavasti: "4 Jos koneeseen tai turvakomponenttiin liittyvät, tässä direktiivissä tarkoitetut vaarat kuuluvat kokonaan tai osittain yhteisön erityisdirektiivien soveltamisalaan, tätä direktiiviä ei sovelleta tai tämän direktiivin soveltaminen lakkaa näiden koneiden tai turvakomponenttien ja näiden vaarojen osalta, kun erityisdirektiivi pannaan täytäntöön." 2) Korvataan 2 artikla seuraavasti: "2 artikla 1 Jäsenvaltioiden on toteutettava kaikki tarvittavat toimenpiteet sen varmistamiseksi, että tämän direktiivin soveltamisalaan kuuluvat koneet tai turvakomponentit voidaan saattaa markkinoille ja ottaa käyttöön ainoastaan, jos ne eivät vaaranna henkilöiden, ja joissain tapauksissa kotieläinten, terveyttä ja turvallisuutta eikä omaisuutta silloin, kun ne ovat asianmukaisesti asennettuja ja ylläpidettyjä ja kun niitä käytetään niille suunniteltuun tarkoitukseen. 2 Tämä direktiivi ei vaikuta jäsenvaltioiden oikeuteen säätää, perustamissopimusta noudattaen, sellaisista vaatimuksista, joita ne pitävät välttämättöminä henkilöiden ja erityisesti työntekijöiden suojaamiseksi kyseisiä koneita tai turvakomponentteja käytettäessä, siinä määrin kuin tämä ei merkitse koneiden tai turvakomponenttien muuttamista suhteessa tähän direktiiviin. 3 Jäsenvaltiot eivät saa estää asettamasta näytteille, erityisesti messuilla, näyttelyissä ja esittelyissä, koneita tai turvakomponentteja, jotka eivät ole tämän direktiivin säännösten mukaisia, siinä määrin kuin näkyvässä kilvessä selvästi ilmoitetaan, että ne eivät ole vaatimusten mukaisia eikä näitä koneita tai turvakomponentteja ole saatavana, ennen kuin valmistaja tai tämän yhteisöön sijoittautunut edustaja on saattanut koneen vaatimustenmukaiseksi. Esittelyissä on toteutettava riittävät turvallisuutta koskevat toimenpiteet henkilöiden suojaamisen varmistamiseksi." 3) Korvataan 3 artikla seuraavasti: "3 artikla Tämän direktiivin soveltamisalaan kuuluvien koneiden ja turvakomponenttien on täytettävä liitteessä I esitetyt olennaiset turvallisuus- ja terveysvaatimukset." 4) Muutetaan 4 artikla seuraavasti. a) Korvataan 1 kohta seuraavasti: "1 Jäsenvaltiot eivät saa kieltää, rajoittaa tai estää tämän direktiivin säännösten mukaisten koneiden tai turvakomponenttien saattamista markkinoille ja ottamista käyttöön alueellaan." b) Lisätään 3 kohta seuraavasti: "3 Jäsenvaltiot eivät saa kieltää, rajoittaa tai estää turvakomponenttien, sellaisena kuin ne määritellään 1 artiklan 2 kohdassa, markkinoille saattamista, jos niitä seuraa liitteessä II olevassa C kohdassa tarkoitettu valmistajan tai tämän yhteisöön sijoittautuneen edustajan laatima EY-vaatimustenmukaisuusvakuutus." 5) Korvataan 5 artiklan 1 ja 2 kohta seuraavasti: "1 Jäsenvaltioiden on pidettävä tämän direktiivin säännöskokonaisuuden mukaisina, mukaan lukien II luvussa säädetyt vaatimustenmukaisuuden arviointimenettelyt: - koneita, jotka on varustettu CE-merkinnällä ja joita seuraa liitteessä II olevassa A kohdassa tarkoitettu EY-vaatimustenmukaisuusvakuutus, - turvakomponentteja, joita seuraa liitteessä II olevassa C kohdassa tarkoitettu EY-vaatimustenmukaisuusvakuutus. Jos yhdenmukaistettuja standardeja ei ole, jäsenvaltioiden on toteutettava tarpeellisina pitämänsä toimenpiteet kiinnittääkseen asianomaisten huomion niihin voimassa oleviin kansallisiin teknisiin standardeihin ja eritelmiin, joita pidetään tärkeinä tai asiaa koskevina asiakirjoina liitteen I olennaisten turvallisuus- ja terveysvaatimusten asianmukaisen soveltamisen kannalta. 2 Jos yhdenmukaistettu kansallinen standardi, jota koskeva viittaus on julkaistu Euroopan yhteisöjen virallisessa lehdessä, koskee yhtä tai useampaa olennaista turvallisuusvaatimusta, tämän standardin mukaiseksi rakennettua konetta tai turvakomponenttia on pidettävä asianomaisten olennaisten vaatimusten mukaisena. Jäsenvaltioiden on julkaistava tiedot viittauksista yhdenmukaistettuihin kansallisiin standardeihin." 6) Muutetaan 7 artikla seuraavasti: a) Korvataan 1 kohta seuraavasti: "1 Jos jäsenvaltio toteaa, että - koneet, joissa on CE-merkintä, tai - turvakomponentit, joita seuraa EY-vaatimustenmukaisuusvakuutus ja joita käytetään suunnitellun tarkoituksen mukaisesti, ovat omiaan vaarantamaan henkilöiden ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden tai turvakomponenttien poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisesta toimenpiteestä ja perusteltava päätöksensä, erityisesti jos vaatimustenvastaisuus johtuu: a) edellä 3 artiklassa tarkoitettujen olennaisten vaatimusten noudattamatta jättämisestä; b) edellä 5 artiklan 2 kohdassa tarkoitettujen standardien virheellisestä soveltamisesta; c) edellä 5 artiklan 2 kohdassa tarkoitetuissa standardeissa itsessään olevista puutteellisuuksista." b) Korvataan 3 kohta seuraavasti: "3 Jos: - koneessa, joka ei ole vaatimusten mukainen, on CE-merkintä, - sellaista turvakomponenttia, joka ei ole vaatimusten mukainen, seuraa EY-vaatimustenmukaisuusvakuutus, toimivaltaisen jäsenvaltion on toteutettava tarvittavat toimenpiteet sitä vastaan, joka on kiinnittänyt merkinnän tai laatinut vakuutuksen ja ilmoitettava tästä komissiolle ja muille jäsenvaltioille." 7) Muutetaan 8 artikla seuraavasti: a) Korvataan 1 kohta seuraavasti: "1 Valmistajan tai tämän yhteisöön sijoittautuneen edustajan on todistaakseen, että koneet ja turvakomponentit ovat tämän direktiivin mukaisia, laadittava kustakin valmistetusta koneesta tai turvakomponentista EY-vaatimustenmukaisuusvakuutus, jonka tekijät esitetään liitteessä II olevassa A tai C osassa, tapauksen mukaan. Valmistajan tai tämän yhteisöön sijoittautuneen edustajan on lisäksi ainoastaan koneiden osalta kiinnitettävä koneeseen 10 artiklassa tarkoitettu CE-merkintä." b) Lisätään 4 a kohta seuraavasti: "4 a. Turvakomponentteihin on sovellettava 2, 3 ja 4 kohdan mukaisia koneisiin sovellettavia varmentamismenettelyjä. Ilmoitetun laitoksen on EY-tyyppitarkastuksessa lisäksi tarkastettava, että turvakomponentti toteuttaa valmistajan ilmoittamat turvatoiminnot." c) Korvataan 6 kohta seuraavasti: "6 Jollei valmistaja tai tämän yhteisöön sijoittautunut edustaja täytä edellä olevissa kohdissa säädettyjä velvoitteita, näiden velvoitteiden täyttäminen kuuluu henkilölle, joka saattaa koneen tai turvakomponentin yhteisössä markkinoille. Samoja velvoitteita sovelletaan jokaiseen henkilöön, joka kokoaa koneita tai koneen osia tai turvakomponentteja eri alkuperää olevista kappaleista taikka rakentaa koneita tai turvakomponentteja omaan käyttöönsä." 8) Korvataan 9 artiklan 1 kohta seuraavasti: "1 Jäsenvaltioiden on ilmoitettava komissiolle ja muille jäsenvaltioille hyväksytyt laitokset, jotka vastaavat 8 artiklassa tarkoitettujen varmentamismenettelyjen toteuttamisesta. Komissio julkaisee luettelon näistä laitoksista tiedoksi Euroopan yhteisöjen virallisessa lehdessä ja huolehtii siitä, että luettelo pidetään ajan tasalla." 9) Korvataan 11 artikla seuraavasti: "11 artikla Tämän direktiivin mukaisesti tehdyt päätökset, joilla rajoitetaan koneen tai turvakomponentin markkinoille saattamista ja käyttöön ottamista, on perusteltava yksityiskohtaisesti. Päätös on annettava mahdollisimman pian tiedoksi sille, jota asia koskee, ja samalla on ilmoitettava käytettävissä olevista, asianomaisessa jäsenvaltiossa voimassa olevan lainsäädännön mukaisista muutoksenhakukeinoista sekä määräajoista muutoksenhaulle." 10) Muutetaan liite I seuraavasti: a) Korvataan otsikko seuraavasti: "KONEIDEN JA TURVAKOMPONENTTIEN SUUNNITTELUUN JA RAKENTEESEEN LIITTYVÄT OLENNAISET TURVALLISUUS- JA TERVEYSVAATIMUKSET" b) Lisätään otsikon jälkeen seuraava teksti:: "Tässä liitteessä `koneella` tarkoitetaan joko `konetta` sellaisena kuin se määritellään 1 artiklan 2 kohdassa tai `turvakomponenttia` sellaisena kuin se määritellään mainitussa kohdassa." c) Täydennetään johdantohuomautuksia seuraavasti: "3 Olennaiset turvallisuus- ja terveysvaatimukset on ryhmitelty niiden käsittämien vaarojen mukaan. Koneissa on monia vaaratekijöitä, jotka voidaan esittää useammassa kuin yhdessä tämän liitteen luvussa. Valmistaja on velvollinen arvioimaan vaarat tunnistaakseen kaikki ne, jotka koskevat hänen konettaan; valmistajan on sen jälkeen suunniteltava ja rakennettava kone ottaen huomioon tämä arviointi." d) Korvataan 1.2.4 kohdan viimeinen hätäpysäytystä koskeva alakohta seuraavasti: "Kun hätäpysäyttimen käyttö on päättynyt pysäytyskäskyn jälkeen, käskyn on pysyttävä voimassa hätäpysäyttimen lukituksella, kunnes se vapautetaan; pysäyttimen lukituksen on oltava mahdollinen ainoastaan, jos tämä tuottaa pysähtymiskäskyn; pysäytin on voitava vapauttaa ainostaan asianmukaisella toiminnolla eikä vapautuminen saa käynnistää konetta uudelleen, vaan ainoastaan tehdä uudelleen käynnistäminen mahdolliseksi." e) Lisätään seuraavat kohdat: "1.5.14 Koneeseen loukkuun jäämisen vaara Koneiden on oltava suunniteltuja, rakennettuja tai varustettuja siten, että alttiina oleva henkilö ei voi jäädä sen sisälle, tai jos tämä ei ole mahdollista, siten, että henkilö voi kutsua apua. 1.5.15 Putoamisvaara Sellaisten koneiden osien, joiden päällä voi liikkua tai seisoa, on oltava suunniteltuja ja rakennettuja siten, että estetään liukastuminen, kompastuminen tai putoaminen näiden osien päällä tai niiltä alas." f) Poistetaan 1.6.2 kohdan toinen alakohta. g) Korvataan 1.7.4 kohdan a alakohdan ensimmäinen luetelmakohta seuraavasti: " - merkinnästä määrätyt tiedot, lukuun ottamatta sarjanumeroa (ks. kohta 1.7.3), täydennettynä koneen huoltoa helpottavilla mahdollisilla lisätiedoilla (esimerkiksi maahantuojan ja huoltoliikkeiden osoitteet);" h) Korvataan 1.7.4 kohdan b alakohta seuraavasti: "Valmistajan tai tämän yhteisöön sijoittautuneen edustajan on laadittava ohjeet jollain yhteisön kielellä. Jokaisen koneen mukana on käyttöön otettaessa oltava käännös ohjeista sen maan kielellä tai kielillä, jossa konetta käytetään, ja alkuperäiset ohjeet. Valmistajan tai tämän yhteisöön sijoittautuneen edustajan tai koneen kyseiselle kielialueelle tuovan henkilön on tehtävä tämä käännös. Tästä poiketen kunnossapito-ohjeet, jotka on tarkoitettu valmistajan tai tämän yhteisöön sijoittautuneen edustajan erikoistuneen henkilökunnan käyttöön voidaan laatia ainoastaan yhdellä yhteisön kielellä, jota kyseinen henkilökunta ymmärtää." i) Korvataan 1.7.4 kohdan d alakohta seuraavasti: "d) Mitkään koneita kuvaavat asiakirjat eivät saa turvallisuusnäkökohtien osalta olla ristiriidassa käyttöohjeiden kanssa. Koneita kuvaavissa teknisissä asiakirjoissa on oltava tiedot f kohdassa tarkoitetuista ilmassa kantautuvan melun päästöistä, ja kun kyseessä ovat kannettavat ja/tai käsin ohjattavat koneet, 2.2 kohdassa tarkoitetusta tärinästä." j) Korvataan 2 kohdan otsikko seuraavasti: "TIETTYJÄ KONERYHMIÄ KOSKEVAT OLENNAISET TURVALLISUUS- JA TERVEYSVAATIMUKSET" k) Poistetaan 2.1, 2.2 ja 2.3 kohdassa virkkeen osa "Edellä 1 luvussa säädettyjen olennaisten terveys- ja turvallisuusvaatimusten lisäksi," l) Korvataan 3 kohdan ensimmäinen alakohta seuraavasti: "Koneiden, joihin liittyy liikkumisesta aiheutuvia vaaroja, on oltava suunniteltuja ja rakennettuja siten, että ne vastaavat jäljempänä esitettyjä vaatimuksia." m) Korvataan 4 kohdan ensimmäinen alakohta seuraavasti: "Koneiden, joihin liittyy nostotoiminnoista aiheutuvia vaaroja, pääasiassa kuormien putoamisesta ja törmäyksistä tai kuorman käsittelystä johtuvan kaatumisen aiheuttamia vaaroja, on oltava suunniteltuja ja rakennettuja siten, että ne vastaavat jäljempänä esitettyjä vaatimuksia." n) Lisätään 4.2.3 kohtaan seuraava alakohta: "Koneiden, jotka liikkuvat tiettyjen tasojen välillä ja joilla käyttäjät pääsevät lastauslaiturille kuormaamaan tai varmistamaan kuorman, on oltava suunniteltuja ja rakennettuja siten, että estetään lastauslaiturin hallitsematon liikkuminen erityisesti lastaamisen tai purkamisen aikana." o) Korvataan 5 kohdan otsikko seuraavasti: "MAANALAISEEN TYÖHÖN TARKOITETTUJA KONEITA KOSKEVAT OLENNAISET TURVALLISUUS- JA TERVEYSVAATIMUKSET" p) Korvataan 5 kohdan ensimmäinen alakohta seuraavasti: "Maanalaiseen työhön tarkoitettujen koneiden on oltava suunniteltuja ja rakennettuja siten, että ne täyttävät jäljempänä esitetyt vaatimukset." q) Lisätään tämän direktiivin liitteessä oleva 6 kohta. 11) Muutetaan liite II seuraavasti: a) Korvataan A kohdan otsikko seuraavasti: "A. Koneiden EY-vaatimustenmukaisuusvakuutuksen sisältö(1)". b) Korvataan alaviite 1 seuraavasti: "(1) Vakuutus on laadittava samalla kielellä kuin alkuperäiset käyttöohjeet [ks. liitteessä I oleva 1.7.4 kohdan b alakohta], ja sen on oltava kirjoitettu joko koneella tai tekstaten suuraakkosin. Sen mukana on oltava käännös yhdellä sen maan virallisista kielistä, jossa koneita aiotaan käyttää. Tämä on tehtävä samojen edellytysten mukaisesti kuin käyttöohjeiden käännös." c) Lisätään C kohta seuraavasti: "C. Erikseen markkinoille saatettujen turvakomponenttien EY-vaatimustenmukaisuusvakuutuksen sisältö(1) EY-vaatimustenmukaisuusvakuutuksen on sisällettävä seuraavat tekijät: - valmistajan tai tämän yhteisöön sijoittautuneen edustajan nimi ja osoite(2), - turvakomponentin kuvaus(3), - turvakomponentin täyttämä turvatoiminto, jollei se käy selvästi ilmi kuvauksesta, - tarvittaessa ilmoitetun laitoksen nimi ja osoite ja EY-tyyppitarkastustodistuksen numero, - tarvittaessa sen ilmoitetun laitoksen nimi ja osoite, jolle asiakirjat on toimitettu 8 artiklan 2 kohdan c alakohdan ensimmäisen luetelmakohdan mukaisesti, - tarvittaessa sen laitoksen nimi ja osoite, joka on suorittanut 8 artiklan 2kohdan c alakohdan toisessa luetelmakohdassa tarkoitetun tarkastuksen, - tarvittaessa viittaus yhdenmukaistettuihin standardeihin, - tarvittaessa viittaus käytettyihin kansallisiin teknisiin standardeihin ja eritelmiin, - sen henkilön yksilöinti, jolla on valmistajan tai tämän yhteisöön sijoittautuneen edustajan antama allekirjoitusvaltuus. d) Lisätään alaviite 4 seuraavasti: "(4) Turvakomponentin kuvaus (merkki, tyyppi, sarjanumero, jos on, jne.)." 12) Muutetaan liite IV seuraavasti: a) Korvataan otsikko seuraavasti: "KONE- JA TURVAKOMPONENTTITYYPIT, JOIHIN ON SOVELLETTAVA 8 ARTIKLAN 2 KOHDAN b JA c ALAKOHDASSA TARKOITETTUA MENETTELYÄ" b) Lisätään alaotsikko otsikon jälkeen seuraavasti: "A. Koneet" c) Korvataan 1 kohta seuraavasti: "1 Puun tai vastaavien materiaalien työstämiseen ja lihan tai vastaavien materiaalien työstämiseen käytettävät (yksi- tai moniteräiset) pyörösahat. 1.1 Työstön aikana paikallaan pysyvällä terällä varustetut sahat, joissa on kiinteä pöytä ja työkappale syötetään käsin tai joissa on irrotettava syöttölaite. 1.2 Työstön aikana paikallaan pysyvällä terällä varustetut käsikäyttöiset sahat, joissa on edestakaisin liikkuva sahauspöytä tai kelkka. 1.3 Työstön aikana paikallaan pysyvällä terällä varustetut sahat, joissa on rakenteellisena osana mekaaninen syöttölaite ja panostus tai poisto tapahtuu käsin. 1.4 Työstön aikana siirtyvällä terällä varustetut sahat, joissa on mekaaninen syöttölaite ja panostus tai poisto tapahtuu käsin." d) Korvataan 4 kohta seuraavasti: "4 Puun tai vastaavien materiaalien työstämiseen ja lihan tai vastaavien materiaalien työstämiseen käytettävät vannesahat, joissa on kiinteä tai liikkuva pöytä ja vannesahat, joissa on liikkuva kelkka ja joissa panostus ja/tai poisto tapahtuu käsin." e) Korvataan 5 kohta seuraavasti: "5 Puun tai vastaavien materiaalien työstöön käytettävät 1-4 ja 7 kohdassa tarkoitetuista tyypeistä kootut yhdistelmäkoneet." f) Korvataan 7 kohta seuraavasti: "7 Puun ja vastaavien materiaalien työstöön käytettävät pystyjyrsinkoneet." g) Lisätään A kohtaan kohdat seuraavasti: "16 Henkilöiden nostamiseen tarkoitetut laitteet, joihin liittyy putoamisvaara yli kol men metrin korkeudesta. 17 Ilotulitusvälineiden valmistukseen tarkoitetut koneet." h) Lisätään B kohta seuraavasti: "B. Turvakomponentit: 1 Henkilöiden havaitsemiseen suunnitellut sähköiseen tunnistukseen perustuvat laitteet, erityisesti koskettamatta toimivat turvalaitteet, tuntomatot, sähkömagneettiset tunnistuslaitteet. 2 Logiikkayksiköt, jotka varmistavat kaksin käsin käytettävien hallintalaitteiden turvatoiminnot. 3 Automaattiset avattavissa olevat suojukset, joita käytetään A.9, A.10 ja A.11 kohdassa tarkoitettujen koneiden suojaukseen. 4 Kaatumisen varalta asennetut suojarakenteet (ROPS). 5 Putoavien esineiden varalta asennetut suojarakenteet (FOPS)." 13) Lisätään liitteen V otsikon jälkeen seuraavasti: "Tässä liitteessä `koneella` tarkoitetaan joko `konetta` sellaisena kuin se määritellään 1 artiklan 2 kohdassa tai `turvakomponenttia` sellaisena kuin se määritellään mainitussa kohdassa." 14) Lisätään liitteen VI otsikon jälkeen seuraava: "Tässä liitteessä `koneella` tarkoitetaan joko `konetta` sellaisena kuin se määritellään 1 artiklan 2 kohdassa tai `turvakomponenttia` sellaisena kuin se määritellään mainitussa kohdassa." 15) Lisätään liitteen VII otsikon jälkeen seuraava: "Tässä liitteessä `koneella` tarkoitetaan joko `konetta` sellaisena kuin se määritellään 1 artiklan 2 kohdassa tai `turvakomponenttia` sellaisena kuin se määritellään mainitussa kohdassa." 2 artikla 1 Jäsenvaltioiden on 1 päivään heinäkuuta 1994 mennessä annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. Jäsenvaltioiden on sovellettava näitä säännöksiä 1 päivästä tammikuuta 1995. 2 Poiketen siitä, mitä 1 kohdan kolmannessa luetelmakohdassa säädetään, jäsenvaltioiden on sovellettava jäljempänä mainittujen säännösten noudattamisen edellyttämiä lakeja, asetuksia ja hallinnollisia määräyksiä 1 päivästä heinäkuuta 1994: - 1 artiklan 10 kohta, lukuun ottamatta a, b ja q alakohtaa, - 1 artiklan 11 kohdan a ja b alakohta, - 1 artiklan 12 kohdan c, d, e ja f alakohta. 3 Jäsenvaltiot voivat lisäksi 31 päivään joulukuuta 1996 saakka sallia sellaisten henkilöiden nostamiseen tai siirtämiseen tarkoitettujen koneiden ja turvakomponenttien markkinoille saattamisen ja käyttöön ottamisen, jotka ovat tämän direktiivin antamispäivänä niiden alueella voimassa olevien kansallisten säännösten mukaisia. 4 Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi on osoitettu kaikille jäsenvaltioille. Tehty Luxemburgissa 14 päivänä kesäkuuta 1993. Neuvoston puolesta Puheenjohtaja J. TRØJBORG (1) EYVL N:o C 25, 1.2.1992, s. 8 ja EYVL N:o C 252, 29.9.1992, s. 3 (2) EYVL N:o C 241, 21.9.1992, s. 107 ja EYVL N:o C 72, 15.3.1993, s. 70 (3) EYVL N:o C 223, 31.8.1992, s. 60 (4) EYVL N:o L 183, 29.6.1989, s. 9. Direktiivi sellaisena kuin se on muutettuna direktiivillä 91/368/ETY (EYVL N:o L 198, 22.7.1991, s. 16). LIITE "6 OLENNAISET TURVALLISUUS- JA TERVEYSVAATIMUKSET HENKILÖIDEN NOSTAMISESTA TAI SIIRTÄMISESTÄ AIHEUTUVIEN ERITYISTEN VAAROJEN ESTÄMISEKSI Henkilöiden nostamisesta tai siirtämisestä johtuvia vaaroja aiheuttavat koneet on suunniteltava ja rakennettava siten, että ne vastaavat jäljempänä esitettyjä vaatimuksia. 6.1 Yleistä 6.1.1 Määritelmä Tässä luvussa `korilla` tarkoitetaan paikkaa, johon sen liikkeen avulla nostettavat, laskettavat tai siirrettävät henkilöt asettuvat. 6.1.2 Mekaaninen lujuus Edellä 4 kohdassa määritellyt käyttökertoimet eivät ole riittäviä henkilöiden nostamiseen tai siirtämiseen tarkoitetuille koneille, ja ne on yleensä kaksinkertaistettava. Korin lattia on suunniteltava ja rakennettava siten, että siinä on riittävästi tilaa ja että se on riittävän luja valmistajan vahvistamalle henkilöiden enimmäismäärälle ja suurimmalle sallitulle kuormitukselle. 6.1.3 Muulla tehon lähteellä kuin ihmisvoimalla toimivien laitteiden kuormituksen valvonta Edellä 4.2.1.4 kohdan vaatimuksia sovelletaan suurimman sallitun kuormituksen määrästä riippumatta. Tämä vaatimus ei koske koneita, joiden valmistaja voi osoittaa, ettei ylikuormituksen ja/tai kaatumisen vaaraa. 6.2 Hallintalaitteet 6.2.1 Kun turvallisuusvaatimuksissa ei määrätä muita ratkaisuja: Kori on yleensä suunniteltava ja rakennettava siten, että sen sisällä olevilla henkilöillä on käytössään hallintalaitteet ylös- ja alaspäin suuntautuvaa liikkumista varten ja tarvittaessa korin siirtämiseksi vaakasuorasti koneen suhteen. Näiden hallintalaitteiden on oltava ensisijaisia samaa liikettä ohjaavien muiden laitteiden suhteen, lukuun ottamatta hätäpysäytyslaitteita. Näiden liikkeiden hallintalaitteiden on oltava pakkokäyttöisiä, lukuun ottamatta tiettyjen tasojen välillä liikkuvissa koneissa. 6.2.2 Jos henkilöiden nostamiseen tai siirtämiseen tarkoitettu kone voidaan siirtää korin kanssa muuhun kuin lepoasentoon, se on suunniteltava ja rakennettava siten, että korissa oleva henkilö tai henkilöt voivat estää koneen siirtämisestä mahdollisesti aiheutuvat vaarat. 6.2.3 Henkilöiden nostamiseen tai siirtämiseen tarkoitetut koneet on suunniteltava, rakennettava tai varustettava siten, ettei korin liiallinen nopeus aiheuta vaaroja. 6.3 Korista putoamisen vaara 6.3.1 Jos edellä 1.1.15 kohdassa tarkoitetut toimenpiteet eivät ole riittäviä, korit on varustettava tarpeellisella määrällä riittävän lujia kiinnityspisteitä henkilönsuojaimien kiinnittämiseksi putoamisen varalta ottaen huomioon koriin mahtuvan henkilömäärän. 6.3.2 Jos lattiassa tai katossa on luukku tai on olemassa sivuovi, niiden avautumissuunnan on oltava odottamattoman avautumisen varalta putoamisvaaran suhteen vastakkainen. 6.3.3 Nostamiseen tai siirtämiseen tarkoitetut koneet on suunniteltava ja rakennettava siten, että korin lattia ei kallistu edes liikkeen aikana siten, että korissa olijoille aiheutuisi putoamisvaaraa. Korin lattian on oltava liukastumista estävä. 6.4 Korin putoamis- tai kaatumisvaarat 6.4.1 Henkilöiden nostamiseen tai siirtämiseen tarkoitettu kone on suunniteltava ja rakennettava siten, ettei kori pääse putoamaan tai kaatumaan. 6.4.2 Korin tai sitä kuljettavan koneen kiihdyttäminen tai jarruttaminen käyttäjien ohjaamana tai turvalaitteen aiheuttamana valmistajan vahvistamalla suurimmalla kuormituksella ja nopeudella ei saa aiheuttaa vaaraa alttiina oleville henkilöille. 6.5 Tiedot Tarvittaessa korissa on oltava asianmukaiset olennaiset tiedot turvallisuuden varmistamiseksi."